En nom de nostre seigneur amen. L’an de l’incarnacion dicellui courant mil trois cens quatre vins et douze, le novaimme jour du mois de feurier, Je Guillaume le Puillet de Diion, procureur et par nom de procureur de noble homme Jehan de Saulx dit le lonpuet, escuier, signeur de Ventoux, et ayens puissance dicelli à faire ce qui sensuit. Si comme il souffisamment apparu et appert par la teneur de ma procuracion, seellee du seel aus causes de la court de la maerie de Diion, que jay exhibee sainne et entiere, en la presence du jure et coadiuteur et des tesmoins cy dessoubz escrips, et de la quelle procuracion la teneur est inseree en la fin de ces presentes, faiz sauoir à tous ceulx qui verront et orront ces presentes lettres, que je, en nom que dessus, de mon bon gre, plainne volente, et certainne science, ai congneu, et confesse, et par la teneur de ces presentes, congnois et confesse et afferme en verité, en lame de mondit maistre, les choses cy apres escriptes, estre feudalx et mouuens du fie de reuerent pere en dieu, monseigneur labbe du monastere de Saint Estienne de Diion, a cause de son dit monastere. C’est assauoir: six deniers, que ledit seigneur de Ventoux et ses predecesseurs ont accoustume pranre et perceuoir, danciennete et de si long temps quil nest memoire du contraire, sur chascun feu de la ville dAhut, le landemain de la feste de la natiuite nostre seigneur, chascun an; excepte sur ledit monseigneur l’abbe, le feu du chanoine, et les feux des prestres et clers non mariez. Item je, ledit procureur, en nom que dessus, congnois, confesse et afferme comme dessus, la tierce partie du disme dEstaulles et de Darrois estre feudal et mouuoir du fie dudit monseigneur labbe, a cause que dessus; et ycelles choses dessus declairiees comme feudalx et estans du fie et hommaige du dit monseigneur labbe. Je Guillaume le Puillet, procureur en nom que dessus, ai reprins, et, par ces presentes, reprens en fie et hommaige, de reuerent pere en dieu, monseigneur Robert de Baubigney, docteur en decrex, a present abbe du dit monastere, et en suis entrez, et entre en sa foy et hommaige, en la presence du coadiuteur et des tesmoins cy desseubz escrips, ycelli reuerent pere present, et seant pour ce ou chappitre dudit monastere, et receuant ad ce moy ledit procureur en nom que dessus. Et pour ce, je, procureur dessus diz, ai fait et faiz, pour et en nom de mondit maistre, audit reuerent pere en la presence du coadiuteur et des tesmoins ci dessoubz escrips, le serement de feaulte, en tel cas accoustumé, auec les solennitez en tels cas accoustumees; et oultre ai promis et promet, en nom que dessus, et par vertu de ma dite procuracion, bailler ou faire bailler, par mondit maistre, deans temps deu, au dit reuerent pere, ou a son certain commandement ou procureur, declaracion des choses dessus dites, en la forme et maniere que en tel cas appartient. Et avec ce, faire venir et comperoir mon dit maistre pardeuant le dit reuerent pere, et lui faire faire foy et hommaige a icellui reuerent pere des choses dessus dites, et faire les autres choses appartenantes a faire en tel cas. Promettans, je, procureur dessus nommez, en nom que dessus, par mon serement pour ce donné corporellement aus sains euuangiles de dieu, en l’ame de mondit maistre, et soubz l’obligacion de tous ses biens meubles et non meubles, presens et aduenir quelconques, toutes les choses dessus dites et chascune dicelle, tenir, faire, garder, obseruer et accomplir, et faire tenir garde, obseruer et accomplir par mondit maistre a touiours, senz aucun deffaut, tout par la forme et maniere que dessus est dit, et declaire, et contre la teneur de ces presentes lettres, ou aucune des choses contenues en ycelles, non faire dire, ou venir par moy, ne par aultre taisiblement ou en appert en aucune maniere. Renuncens en ce fait, en nom et soubz le serement que dessus, a toutes et singulieres excepcions de tout droit canon et ciuil ad ce contraires, et quant aux choses dessus dites, et chascune d’icelles, tenir et faire tenir, garder, obseruer, et accomplir, je Guillaume, procureur dessus nomme, vueil et consens moy, en nom que dessus, et mondit maistre estre contrains ainsi comme de chose adiugie par la court de Monseigneur le duc de Bourgoingne, a la juridiction et contraincte de la quelle court, quant ad ce, je submet et oblige, moy en nom que dessus, et mondit maistre, et touz ses biens meubles et non meubles, presens et auenir quelconques. En tesmoing des quelles choses, j’ay requis et obtenu le seel de la dite court monseigneur le duc estre mis a ces presentes lettres, faictes et passees ou dit chappitre du dit monastere pardeuant Guillemot Girart de Diion, clerc jure de la dite court monseigneur le duc, et coadiuteur de discret homme Andrie de Faanay, notaire de Diion. Presens Vacelin de la Piscine, bourgeoiz de Diion, Jehan Poissenot, Guienot de Marandeul, Geliot de Blaisey, Pierre Perrot, Ythier Arnolot, et Hugue dArc, demeurant à Diion, et plusieurs autres tesmoins ad ce appellez et especialement requis, lan et le jour dessus diz. La teneur des lettres de procuracion dont cy dessus est faite mencion s’ensuit de mot a mot en ceste forme: A tous ceulz qui verront et orront ces presentes lettres, Jehan Baudot, maieur de la ville et commune de Diion, salut. Sauoir faisons que l’an de grace mil trois cent quatre vint et douze, le XIIIe jour du mois daoust, vindrent, en leurs propres personnes, en juguement a Diion, pardeuant nous, nobles hommes Jehan de Saulx dit le loupuet et Huguenin de Saulx dit le borne, freres, escuiers, seigneurs de Ventoux, lesquelz et vn chascun deulx, tant conioinctement comme diuisement, firent, constituerent, ordonnerent, et establirent, et par la teneur de ces presentes, font, constituent, ordonnent, et establissent leur procureur general et certain messaige especial, leur bien amé Guillaume le Puillet, bourgeoiz de Diion, porteur et exhibeur de ces presentes lettres; et ce que par lui aura este commencee, puisse par lui estre poursuy, medie, termine et fini; en toutes leurs causes quicelles et besoingnes meuez et a mouoir, tant pour eulx comme contre eulx, en demandant et en deffendant, contre toutes personnes, tant deglise comme seculeres, et tant, par deuant noz tres chers signeurs nos sires tiennent, et qui ou temps auenir, tiendront le parlement du roy nostre sire a Paris, comme par deuant tous autres juges deglise et seculers ordinaires ordinaires et extraordinaires, quel quil soient, et de quelque auctorité qu’ilusent ou soient fondez, auquel leur procureur, les diz constituant, ont donne et donnent, par ces presentes, plainniere puissance, auctorité, et mandement especial, de ester et comparoir en jugement; pour eulx et en leurs noms, entammer plait ou plais; eulx deffender, et excuser, proposer, repliquer, duppliquer, tripliquer, quadrupliquer; faire litiscontestacion; jurer en lame deulx de calumpne malice, et verite; dire, poser, et articuler, respondre aux posicions, fais articles, et interrogatoires de partie aduerse par serement; produire tesmoins, les veoir jurer et receuoir, et mettre lettres et instrumens en maniere de proue, dire contre tesmoins, leurs diz et attestacions faire publicacion; conclure et renuncier en cause, ou causes ou drois et sentences interlocutoires et diffinitiues dicelles; et de tous autres griefs, appeller, insinuer, innouer, intimer, poursuigre leur appel ou appeaulx, y renuncier, se mestier est; demander despens; jurer sur yceulx, et les veoir adiugier et tauxer et yceulx receuoir, demander, et obtenir le benefice de leur absolucion simplement ou a cautelle de demander, requerir, leuer, et receuoir tous leurs drois et debz, les requerir, et poursuir pardevant tous juges; d’empranre plais et proces, se mestier est; de donner lettres et quictance de ce qu’il receura, de demander, requerir, et obtenir la court congnoissance, rendre et recreance de leurs hommes et femmes, bourgeoiz et bourgeoises, et de leurs biens et chatelz; de oir toutes manieres de comptes, pour et en nom des diz constituants, les cloure ou veoir clourre et donner sur ce, lettres de quictance, se mestier est; de entrer en foy et hommaige pour yceulz constituens, enuers tous signeurs, a qui il appartient et en la maniere que en tel cas appartient; bailler pour eulx de nommemens, receuoir aussi pour eulx, et en nom deulx, de nommemens et hommaige comme il appartient en tel cas; de admodier et bailler leurs terres, prez et autres heritaiges, et aussi toutes justices a eulx appartenans, a temps ou a termes, en bailler et ottroier lettres, se mestier est; de compromettre et faire compromis et yceulx valer par foy et serement. Et generalement de faire et executer toutes autres et singulieres choses, que les diz constituants feroient, faire pouroient et deuroient, es choses dessus dites et despens dicelles se presens, y estoient en leurs propres personnes, mesmement es choses, qui, de leur nature, requierent mandement ou commandement especial. Et ont promis les diz constituens a nous comme a juge ordinaire, stipulant et receuant, en nom et au proffit de tous, a qui il puet ou poura appartenir, en bonne foy et par leurs seremens, pour ce donnez corporelument sur sains euangiles de Dieu, et soubz lobligacion de tous leurs biens present et aduenir quelconques, auoir et tenir ferme estable et aggreable, tout ce que par leur dit procureur sera fait, dit et procure, ester a droit, et paier l’adiugie, se mestier est; et leur dit procureur releuer de toutes charges de satisdacion. En tesmoing de la quel chose, nous auons fait mettre le seel, aus causes de nostre court en ces presentes lettres, faites et donnees, en la presence de Mathe Chauchart, et de Jehan le vertueux, bourgeoiz de Diion, tesmoins ad ce appellez et requis, l’an et le jour dessus diz. Ainsi signé, J. Prestet. — G. Girart.